Аҟәатәи алашарбага франциатәи анџьныр Ернест Гуен ихатәыз аилахәыра "Эрнест Гуэн и компания" ишьақәнаргылеит. Гуен сынтәа 130 шықәса зхыҵуа Еифелтәи абааш аԥҵаҩцәа дыруаӡәкуп. Иара дырхыԥхьаӡалоуп XVII-XIX ашәышықәсақәа ирыҵаркуа иреиӷьӡоу 72 францыз ҵарауааи анџьнырцәеи.
Алашарбага аԥҵан Урыстәылатәи аимпериа арра-мшынтә флот аҿаҵала. 1861 шықәса рзы ари анавигациатә ргылара Аҟәаҟа иааган. Зыҳаракыра 34 метра иҩаӡоз абааш хәҭа-хәҭала еизыргон 150 мшы рыҩнуҵҟа. Убри аахыс Еифелтәи абааш "аиашьеиҳаб" амшынуааи аӷбақәеи рымҩа арлашон.
Аҟәатәи алашарбага Аԥсны Аџьынџьтәылатә еибашьра ҟалаанӡа аус ауан.
Иахьа иара аҭагылазаашьа зеиԥшроу атәы жәбар шәылшоит Sputnik афотолентаҿы.